पाएं अपने शहर की ताज़ा ख़बरें और फ्री ई-पेपरडाउनलोड करें
BJP के प्रदेश अध्यक्ष संजय जायसवाल ने नीतीश कुमार के फैसले पर सवाल उठाया है। लॉकडाउन को लेकर संजय जायसवाल ने अपने सोशल मीडिया पर JDU के नेताओं को घेरा है। संजय जायसवाल ने लिखा है कि 'राज्यपाल जी की बैठक में जब मैंने 62 घंटे के शुक्रवार शाम से सोमवार सुबह तक के लॉकडाउन की बात की थी तब बिहार में केस 40 हजार से कम थे, पर आज एक लाख से ज्यादा एक्टिव केस होने के कारण बिहार सरकार के पास जनता की भलाई का कोई दूसरा विकल्प नहीं है। भारतीय जनता पार्टी के सभी जनप्रतिनिधियों से आग्रह है कि वे अपने क्षेत्र में रहें और अस्पतालों की चिंता करें। जनता को भी मास्क तथा 2 गज दूरी के लिए जागृत करें। मेरा नाम लेकर राजनीतिक बयानबाजी करने वाले नेताओं से भी उम्मीद है कि उन्हें जमीनी हकीकत समझ में आ रही होगी।'
दरअसल, नाइट कर्फ्यू और लॉकडाउन को लेकर BJP और JDU के नेता आपस में भिड़े थे। BJP के प्रदेश अध्यक्ष संजय जायसवाल ने नाइट कर्फ्यू का विरोध किया था। कहा था कि बिहार में कोई नाइट लाइफ नहीं है इसलिए वीकेंड लॉकडाउन कर देना चाहिए। इसपर JDU के नेता उपेंद्र कुशवाहा ने संजय जायसवाल का नाम लेते हुए अपने सोशल मीडिया पर कहा था कि जायसवाल जी, अभी राजनीति करने का वक्त नहीं है। इस पर BJP के कई नेता उपेंद्र कुशवाहा पर हमलावर हुए थे। अब जब बिहार सरकार ने संपूर्ण लॉकडाउन लगा दिया है तो संजय जायसवाल को मौका मिल गया है। उन्होंने लगे हाथों JDU के उपेंद्र कुशवाहा को आईना दिखा दिया कि समझदारी लॉकडाउन लगाने में ही थी।
संजय जायसवाल ने वीकेंड लॉकडाउन की मांग की थी
संजय जायसवाल BJP के प्रदेश अध्यक्ष तो हैं ही साथ ही MBBS डॉक्टर भी है। ऐसे में संजय जायसवाल ने मुख्यमंत्री नीतीश कुमार से सर्वदलीय बैठक में वीकेंड लॉकडाउन की मांग की थी। उसके बाद भी बिहार सरकार ने लॉकडाउन की जगह नाइट कर्फ्यू लगाया था। संजय जायसवाल ने अपने सोशल मीडिया पर कहा है कि 'आज से बिहार सरकार ने 11 दिनों का लॉकडाउन लगा दिया है। कृपया इसका पालन करें और अपने तथा अपने परिवार की जीवन रक्षा करें। नागरिकों के हित के लिए सरकारों को कुछ कठिन फैसले लेने ही पड़ते हैं। आज भी विश्व के आधे देशों के विभिन्न राज्यों में लॉकडाउन लगा हुआ है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva zho_Hant eng_Latn